Wonten ing India, Avalokiteśvara limrahipun dipungambaraken minangka pangéran mudha ingkang ngganteng, utawi kadhang kala kados satunggalipun tetapa. Avalokiteśvara mèmper kaliyan Déwa Siwa ing agami Hindhu. Ing nagari Tibet, Avalokiteśvara dipungambaraken gadhah satunggal éwu asta, kanthi saben satunggal tangan wonten mata utawi paningal ingkang gadhah werdi saged mbiyantu saben tiyang ingkang nandhang kasusahan. Ing nagari Cina, Avalokiteśvara dipungambaraken minangka satunggalipun priyantun èstri kanthi ageman pethak ingkang éndah lan misuwur kanthi asma Kwan Yin.